b'\n_START_ARTICLE_\nDS \xc2\xabQuest\xc2\xbb\n_START_SECTION_\nHistorie\n_START_PARAGRAPH_\nSkuta ble bygget i 1917 ved Erik Lindst\xc3\xb8ls b\xc3\xa5tbyggeri i Ris\xc3\xb8r for hvalfanger Morten Andreas Ingebrigtsen fra H\xc3\xb8vik/Aukra (K-13-K). Den var p\xc3\xa5 204 bruttoregistertonn og het fra starten \xc2\xabFoca I\xc2\xbb. Den drev med fangst av hval og sel, og ble ogs\xc3\xa5 utleid til Store Norske Spitsbergen Kulkompani p\xc3\xa5 Svalbard._NEWLINE_Ernest Shackleton kj\xc3\xb8pte inn \xc2\xabFoca I\xc2\xbb i 1921 for bruk som ekspedisjonsskip p\xc3\xa5 Shackleton\xe2\x80\x93Rowett-ekspedisjonen til Antarktis. Fart\xc3\xb8yet ble ombygget i Southampton under ledelse av Frank Worsley og omd\xc3\xb8pt til \xc2\xabQuest\xc2\xbb av Lady Shackleton. \xc2\xabQuest\xc2\xbb seilte fra London 17. september 1921 og n\xc3\xa5dde Grytviken p\xc3\xa5 S\xc3\xb8r-Georgia 4. januar 1922. Dagen etter d\xc3\xb8de Shackleton av hjerteproblemer om bord i skuta. Ekspedisjonen fortsatte med Frank Wild som leder, men \xc2\xabQuest\xc2\xbb viste seg d\xc3\xa5rlig egnet i det antarktiske farvannet og var ikke i stand til \xc3\xa5 trenge gjennom pakkisen._NEWLINE_I 1924 kj\xc3\xb8pte Schjelderups S\xc3\xa6lfangstrederi A/S i Bodin \xc2\xabQuest\xc2\xbb (N-94-BN), og hun ble f\xc3\xb8rt av den ber\xc3\xb8mte skipper Ludolf Schjeldrup etter at b\xc3\xa5tbygger Johan Drage hadde fjernet Shackletons kabin. \xc3\x85ret etter lette den etter \xc2\xabAnni I\xc2\xbb og \xc2\xabTeddy\xc2\xbb ved Gr\xc3\xb8nland, i 1928 etter Umberto Nobiles savnede nordpolsekspedisjon med luftskipet Italia. Mellom 1925 og 1930 hadde den avtale med Bennett Reisebyr\xc3\xa5 om \xc3\xa5rlige cruise til Frans Josefs land, Spitsbergen og \xc3\x98st-Gr\xc3\xb8nland. Hun fortsatte som ekpsedisjonsskip, f\xc3\xb8rst for British Arctic Air Route Expedition ledet av Gino Watkins, senere for greven Gaston Micard som l\xc3\xa5 p\xc3\xa5 \xc3\x98st-Gr\xc3\xb8nland 1932\xe2\x80\x9336._NEWLINE_I 1939 ble hun innkj\xc3\xb8pt av Ivar Austad i Troms\xc3\xb8 (T-24-T) og gikk prompte til Newfoundland skipper var Johan Odin Leonard Olsen fra Tamok , der hun gjorde en stor fangst sammen med DS \xc2\xabSelis\xc2\xbb. Under andre verdenskrig gikk hun i flere konvoier for Nortraship over Atlanterhavet, og opererte s\xc3\xa5gar minesveiper. I juni 1942 skulle hun delta i Operasjon Fritham II, men dette oppdraget ble avbl\xc3\xa5st. Eierne fikk den tilbake sommeren 1946. Skipper n\xc3\xa5 var Ingvard Johanessen frem til 1958, da Ludolf Schjeldrup igjen overtok. Hun ble ombygd ved Gravdal Skipsbyggeri i Sunnhordland (252 brt, 120 fot, 660 hk Deutz i 1956). Med Ingvard Johanessens s\xc3\xb8nn Olav som skipper forliste den med 5\xc2\xa0200 skinn utenfor Newfoundland den 5. mai 1962 i posisjon 53\xc2\xb010\xe2\x80\xb2N 54\xc2\xb027\xe2\x80\xb2V. Hele besetningen ble berget av \xc2\xabPolarfart\xc2\xbb._NEWLINE_Shackletons kabin er utstilt i Saltdal. Skipet er avbildet p\xc3\xa5 frimerker fra S\xc3\xb8r-Georgia, Ascension og Tristan da Cunha, for alles vedkommende i forbindelse med 50-\xc3\xa5rsminnet for Shackleton\xe2\x80\x93Rowett-ekspedisjonen i 1972.'